CELEX: 32020R1230
Language: lt
Date: 2019-11-29 00:00:00
Title: Komisijos deleguotasis reglamentas (ES) 2020/1230 2019 m. lapkričio 29 d. kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais patikslinami pakeitimo vertybiniais popieriais duomenų saugyklos registracijos paraiškoje pateiktini duomenys ir supaprastintoje paraiškoje dėl sandorių duomenų saugyklos registracijos išplėtimo pateiktini duomenys (Tekstas svarbus EEE)

3.9.2020   
               
               
                  LT
               
               
                  Europos Sąjungos oficialusis leidinys
               
               
                  L 289/345
               
            
         KOMISIJOS DELEGUOTASIS REGLAMENTAS (ES) 2020/1230
         2019 m. lapkričio 29 d.
         kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais patikslinami pakeitimo vertybiniais popieriais duomenų saugyklos registracijos paraiškoje pateiktini duomenys ir supaprastintoje paraiškoje dėl sandorių duomenų saugyklos registracijos išplėtimo pateiktini duomenys
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. gruodžio 12 d. Europos Parlamento ir Tarybos reglamentą (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012 (1), ypač į jo 10 straipsnio 7 dalies trečią pastraipą, kiek ji susijusi su tos dalies pirmos pastraipos b ir c punktais,
         kadangi:
         
                     (1)
                  
                  
                     Reglamento (ES) 2017/2402 7 straipsnio 2 dalyje reikalaujama, kad su pakeitimo vertybiniais popieriais sandoriu susijusi informacija būtų teikiama per pakeitimo vertybiniais popieriais duomenų saugyklą arba, kai pagal to reglamento 10 straipsnį užregistruotos tokios duomenų saugyklos nėra, ta informacija būtų teikiama tam tikrus reikalavimus atitinkančioje interneto svetainėje. Reglamento (ES) 2017/2402 10 straipsnyje nustatytos pakeitimo vertybiniais popieriais duomenų saugyklų registracijos sąlygos ir procedūra, įskaitant reikalavimą pateikti arba registracijos paraišką, arba paraišką dėl registracijos išplėtimo Reglamento (ES) 2017/2402 7 straipsnio tikslais tuo atveju, kai sandorių duomenų saugyklos jau įregistruotos pagal Europos Parlamento ir Tarybos reglamento (ES) Nr. 648/2012 (2) VI antraštinės dalies 1 skyrių arba pagal Europos Parlamento ir Tarybos reglamento (ES) 2015/2365 (3) III skyrių;
                  
               
                     (2)
                  
                  
                     siekiant rinkos dalyviams kuo labiau sumažinti papildomas veiklos sąnaudas, pakeitimo vertybiniais popieriais duomenų saugyklų registracijos taisyklės, įskaitant taisykles dėl registracijos ją išplečiant Reglamento (ES) 2017/2402 7 straipsnio tikslais, turėtų būti grindžiamos esamomis infrastruktūromis, veiklos procesais ir formatais, kurie nustatyti dėl informacijos apie vertybinių popierių įsigijimo finansavimo sandorius ir išvestinių finansinių priemonių sandorius teikimo. Tačiau registracijos taisyklėse taip pat turėtų būti atsižvelgta į pakeitimo vertybiniais popieriais priemonių specifiką, įskaitant pakeitimo vertybiniais popieriais duomenų ir dokumentų prieglobos sudėtingumą, ir į naujausius pokyčius rinkoje, pvz., įprastą juridinių asmenų identifikatorių naudojimą, dėl kurio lengviau organizuoti ir klasifikuoti paraiškoje teiktiną informaciją apie juridinius asmenis. Kad būtų aiškiau ir patogiau pareiškėjams, taip pat pageidautina, kad registracijos taisyklės atitiktų atitinkamų Reglamento (ES) 2017/2402 reikalavimų tvarką;
                  
               
                     (3)
                  
                  
                     pakeitimo vertybiniais popieriais priemonės yra labai sudėtingos ir apima daug įvairių rūšių informacijos, įskaitant informaciją apie pagrindinių pozicijų ypatybes, informaciją apie jų pinigų srautus, informaciją apie pakeitimo vertybiniais popieriais priemonės struktūrą ir informaciją apie teisinius ir veiklos susitarimus, sudarytus su trečiosiomis šalimis. Todėl svarbu, kad galima pakeitimo vertybiniais popieriais duomenų saugykla galėtų įrodyti turinti pakankamai žinių ir darbo su pakeitimo vertybiniais popieriais priemonėmis patirties, taip pat pajėgumą gauti, tvarkyti ir teikti atitinkamą informaciją, nustatytą Reglamente (ES) 2017/2402. Galimos pakeitimo vertybiniais popieriais duomenų saugyklos taip pat turėtų galėti įrodyti, kad jų darbuotojai, sistemos, kontrolės priemonės ir procedūros yra tinkami siekiant užtikrinti atitiktį Reglamente (ES) 2017/2402 nustatytiems reikalavimams;
                  
               
                     (4)
                  
                  
                     pakeitimo vertybiniais popieriais duomenų saugyklos gali teikti paslaugas, toliau vadinamas papildomomis pakeitimo vertybiniais popieriais paslaugomis, kurios yra tiesiogiai susijusios su paslaugomis, kurioms teikti būtina pakeitimo vertybiniais popieriais duomenų saugyklos registracija pagal Reglamentą (ES) 2017/2402 (toliau – pagrindinės pakeitimo vertybiniais popieriais paslaugos), ir kurių poreikis kyla dėl tokių paslaugų teikimo. Pavyzdžiui, pakeitimo vertybiniais popieriais duomenų saugyklos galimiems pakeitimo vertybiniais popieriais priemonių emitentams gali teikti tyrimo ar konsultacines paslaugas, kurioms naudojami pakeitimo vertybiniais popieriais duomenų saugyklos turimi pakeitimo vertybiniais popieriais duomenys. Be to, pakeitimo vertybiniais popieriais duomenų saugyklos gali teikti papildomas paslaugas, kurios nėra tiesiogiai susijusios su pagrindinių pakeitimo vertybiniais popieriais paslaugų teikimu ir kurių poreikis nekyla dėl tokių paslaugų teikimo (toliau – papildomos su pakeitimu vertybiniais popieriais nesusijusios paslaugos). Tačiau pakeitimo vertybiniais popieriais duomenų saugykloje naudojant bendrus išteklius ir pagrindinėms, ir papildomoms pakeitimo vertybiniais popieriais paslaugoms arba net papildomoms su pakeitimu vertybiniais popieriais nesusijusioms paslaugoms teikti, toms paslaugoms galėtų kilti operacinės rizikos plitimo pavojus. Todėl, kad būtų išvengta tokios rizikos plitimo, siekiant informaciją patikrinti, sutikrinti, tvarkyti ar saugoti gali reikėti veiksmingo veiklos atskyrimo. Kita vertus, galima manyti, kad tokiems metodams, kaip bendros sąsajos sistemos, bendras informacijos prieigos taškas arba tų pačių pardavimo, atitikties užtikrinimo arba klientų aptarnavimo pagalbos tarnybos darbuotojų naudojimas, būdingas mažesnis rizikos plitimo pavojus, todėl jiems nebūtina taikyti veiklos atskyrimo. Todėl iš pakeitimo vertybiniais popieriais duomenų saugyklos registracijos paraišką teikiančių subjektų turėtų būti reikalaujama įrodyti, kad jie yra pakankamu mastu atskyrę veiklos išteklius, sistemas ir procedūras, naudojamus toms verslo linijoms, kurios apima pagrindinių pakeitimo vertybiniais popieriais paslaugų teikimą, ir veiklos išteklius, sistemas ir procedūras, naudojamus kitoms verslo linijoms, kurios apima papildomų paslaugų teikimą, nepaisant to, ar tas kitas verslo linijas valdo pakeitimo vertybiniais popieriais duomenų saugykla, susijęs subjektas, ar kitas subjektas;
                  
               
                     (5)
                  
                  
                     Reglamento (ES) 2017/2402 10 straipsnio 5 dalyje numatoma supaprastinta paraiška dėl registracijos išplėtimo, kai sandorių duomenų saugyklos, įregistruotos pagal Reglamentą (ES) Nr. 648/2012 arba pagal Reglamentą (ES) 2015/2365, teikia paraišką turimą sandorių duomenų saugyklos registraciją išplėsti Reglamento (ES) 2017/2402 7 straipsnio tikslais. Todėl, kad būtų išvengta reikalavimų dubliavimo, informacija, kurią turi pateikti sandorių duomenų saugykla, teikianti paraišką dėl registracijos išplėtimo, turėtų apsiriboti informacija apie pakeitimus, būtinus siekiant užtikrinti atitiktį Reglamentui (ES) 2017/2402;
                  
               
                     (6)
                  
                  
                     šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
                  
               
                     (7)
                  
                  
                     pagal Europos Parlamento ir Tarybos reglamento (ES) Nr. 1095/2010 (4) 10 straipsnį EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su juo susijusias sąnaudas ir naudą ir paprašė, kad pagal to reglamento 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        1)
                     
                     
                        su pakeitimo vertybiniais popieriais duomenų saugykla susijęs vartotojas – bet kuris iš šių subjektų:
                        
                                    a)
                                 
                                 
                                    Reglamento (ES) 2017/2402 17 straipsnio 1 dalyje nurodytas subjektas;
                                 
                              
                                    b)
                                 
                                 
                                    bet kuris informaciją teikiantis subjektas, susijęs su ta pakeitimo vertybiniais popieriais duomenų saugykla;
                                 
                              
                                    c)
                                 
                                 
                                    bet kuris kitas pakeitimo vertybiniais popieriais duomenų saugyklos klientas, kuris naudojasi pagrindinėmis pakeitimo vertybiniais popieriais duomenų saugyklos teikiamomis paslaugomis;
                                 
                              
                  
                        2)
                     
                     
                        informaciją teikiantis subjektas – subjektas, paskirtas pagal Reglamento (ES) 2017/2402 7 straipsnio 2 dalies pirmą pastraipą;
                     
                  
                        3)
                     
                     
                        pagrindinės pakeitimo vertybiniais popieriais paslaugos – paslaugos, kurioms teikti būtina pakeitimo vertybiniais popieriais duomenų saugyklos registracija pagal Reglamentą (ES) 2017/2402;
                     
                  
                        4)
                     
                     
                        papildomos pakeitimo vertybiniais popieriais paslaugos – pakeitimo vertybiniais popieriais duomenų saugyklos teikiamos paslaugos, kurios yra tiesiogiai susijusios su jos teikiamomis pagrindinėmis pakeitimo vertybiniais popieriais paslaugomis ir kurių poreikis kyla dėl tokių paslaugų teikimo;
                     
                  
                        5)
                     
                     
                        papildomos su pakeitimu vertybiniais popieriais nesusijusios paslaugos – paslaugos, kurios nėra nei pagrindinės, nei papildomos pakeitimo vertybiniais popieriais paslaugos;
                     
                  
                        6)
                     
                     
                        toliau esantys terminai suprantami taip, kaip apibrėžta Reglamento (ES) Nr. 648/2012 2 straipsnyje:
                        
                                    a)
                                 
                                 
                                    grupė;
                                 
                              
                                    b)
                                 
                                 
                                    patronuojančioji įmonė;
                                 
                              
                                    c)
                                 
                                 
                                    patronuojamoji įmonė;
                                 
                              
                                    d)
                                 
                                 
                                    kapitalas;
                                 
                              
                                    e)
                                 
                                 
                                    glaudūs ryšiai;
                                 
                              
                                    f)
                                 
                                 
                                    valdyba;
                                 
                              
                  
                        7)
                     
                     
                        vyresnioji vadovybė – pakeitimo vertybiniais popieriais duomenų saugyklos veiklai veiksmingai vadovaujantis asmuo arba asmenys ir jos valdybos vykdomasis narys arba vykdomieji nariai.
                     
                  
         
            2 straipsnis
            Identifikavimas, teisinis statusas ir pakeitimo vertybiniais popieriais rūšis
            
               1.   Pakeitimo vertybiniais popieriais duomenų saugyklos registracijos paraiškoje identifikuojamas pareiškėjas ir veikla, kurią pareiškėjas ketina vykdyti ir kuriai būtina pakeitimo vertybiniais popieriais duomenų saugyklos registracija.
            
            
               2.   Taikant 1 dalį paraiškoje visų pirma pateikiama:
               
                           a)
                        
                        
                           pareiškėjo įmonės pavadinimas, jos juridinis adresas Sąjungoje ir visų pareiškėjo patronuojamųjų įmonių ir filialų įmonių pavadinimai bei juridiniai adresai;
                        
                     
                           b)
                        
                        
                           pareiškėjo juridinio asmens identifikatorius (LEI), įregistruotas Pasauliniame juridinių asmenų identifikatorių fonde (angl. Global Legal Entity Identifier Foundation);
                        
                     
                           c)
                        
                        
                           pareiškėjo interneto svetainės universalusis adresas (URL);
                        
                     
                           d)
                        
                        
                           išrašas iš atitinkamo prekybos arba teismų registro, rodantis pareiškėjo steigimo vietą ir ūkinės veiklos sritį, arba kitokios formos patvirtintas pareiškėjo steigimo vietos ir ūkinės veiklos srities įrodymas, abiem atvejais galiojantis pakeitimo vertybiniais popieriais duomenų saugyklos registracijos paraiškos teikimo dieną;
                        
                     
                           e)
                        
                        
                           pakeitimo vertybiniais popieriais rūšys (ABCP sandoris ar ne ABCP sandoris), rizikos perleidimo metodas (tradicinis pakeitimas vertybiniais popieriais ar sintetinis pakeitimas vertybiniais popieriais) ir pagrindinių pozicijų rūšys (gyvenamosios paskirties nekilnojamasis turtas, komercinės paskirties nekilnojamasis turtas, susijusios su įmonėmis, išperkamąja nuoma, vartotojais, automobiliais, kredito kortelėmis, specializuotais objektais), dėl kurių pareiškėjas pageidauja registracijos;
                        
                     
                           f)
                        
                        
                           informacija apie tai, ar pareiškėjui yra išdavusi veiklos leidimą arba jį įregistravusi kompetentinga institucija valstybėje narėje, kurioje jis įsteigtas, ir, jei taip, tos kompetentingos institucijos pavadinimas ir atitinkamas veiklos leidimo ar registracijos nuorodos numeris;
                        
                     
                           g)
                        
                        
                           pareiškėjo įstatai arba lygiavertės steigimo sąlygos ir atitinkamais atvejais kiti teisės aktais numatyti dokumentai, kuriuose nurodoma, kad pareiškėjas planuoja teikti pagrindines pakeitimo vertybiniais popieriais paslaugas;
                        
                     
                           h)
                        
                        
                           už atitikties užtikrinimą atsakingo (-ų) asmens (-ų) arba kitų darbuotojų, vertinančių pareiškėjo atitiktį, susijusią su jo pagrindinių pakeitimo vertybiniais popieriais paslaugų teikimu, vardas, pavardė ir kontaktiniai duomenys;
                        
                     
                           i)
                        
                        
                           paraiškos tikslais paskirto kontaktinio asmens vardas, pavardė ir kontaktiniai duomenys;
                        
                     
                           j)
                        
                        
                           veiksmų programa, įskaitant vietą, kurioje vykdoma pagrindinė ūkinė pareiškėjo veikla;
                        
                     
                           k)
                        
                        
                           papildomos pakeitimo vertybiniais popieriais arba papildomos su pakeitimu vertybiniais popieriais nesusijusios paslaugos, kurias pareiškėjas teikia ar ketina teikti;
                        
                     
                           l)
                        
                        
                           visa informacija apie visas visų rūšių vykstančias teismines, administracines, arbitražo ar kitokias bylinėjimosi procedūras, kurių šalimi pareiškėjas gali būti, visų pirma su mokesčiais ir nemokumu susijusias procedūras bei procedūras, dėl kurių gali atsirasti reikšmingų finansinių arba su reputacija susijusių sąnaudų, arba visas jau pasibaigusias procedūras, kurios vis dar gali daryti esminį poveikį pakeitimo vertybiniais popieriais duomenų saugyklos sąnaudoms.
                        
                     
            
               3.   Gavę prašymą, registracijos paraiškos nagrinėjimo metu pareiškėjai EVPRI pateikia papildomos informacijos, kuri reikalinga pareiškėjo gebėjimui įvykdyti taikomus Reglamento (ES) 2017/2402 reikalavimus įvertinti ir EVPRI tinkamai suprasti ir išnagrinėti pateiktinus arba jau pateiktus dokumentus.
            
            
               4.   Jei pareiškėjas mano, kad šio reglamento reikalavimas jam netaikytinas, jis aiškiai nurodo tą reikalavimą savo paraiškoje ir paaiškina, kodėl tas reikalavimas jam netaikomas.
            
         
         
            3 straipsnis
            Organizacinė schema
            
               1.   Pakeitimo vertybiniais popieriais duomenų saugyklos registracijos paraiškoje pateikiama pareiškėjo organizacinės struktūros, įskaitant papildomų pakeitimo vertybiniais popieriais paslaugų ir papildomų su pakeitimu vertybiniais popieriais nesusijusių paslaugų organizacinę struktūrą, schema.
            
            
               2.   1 dalyje nurodyta schema apima informaciją apie asmens, atsakingo už kiekvienas svarbias pareigas, tapatybę, įskaitant pareiškėjo vyresniosios vadovybės kiekvieno nario ir asmenų, kurie veiksmingai vadovauja patronuojamųjų įmonių ir filialų veiklai, tapatybę.
            
         
         
            4 straipsnis
            Įmonės valdymas
            
               1.   Pakeitimo vertybiniais popieriais duomenų saugyklos registracijos paraiškoje pateikiama informacijos apie pareiškėjo vidaus įmonės valdymo politiką, procedūras ir technines užduotis, kuriomis vadovaujasi jo vyresnioji vadovybė, įskaitant valdybą, jos nevykdomuosius narius ir (jei įsteigti) komitetus.
            
            
               2.   1 dalyje nurodyta informacija apima vyresniosios vadovybės narių atrankos procesą, paskyrimą, veiklos vertinimą ir pašalinimą iš pareigų.
            
            
               3.   Jei pareiškėjas laikosi pripažinto įmonių valdymo etikos kodekso, pakeitimo vertybiniais popieriais duomenų saugyklos registracijos paraiškoje šis kodeksas nurodomas ir paaiškinama, kokiais atvejais pareiškėjas nuo to kodekso nukrypsta.
            
         
         
            5 straipsnis
            Vidaus kontrolė
            
               1.   Pakeitimo vertybiniais popieriais duomenų saugyklos registracijos paraiškoje pateikiama išsamios informacijos apie pareiškėjo vidaus kontrolės sistemą, įskaitant informaciją apie atitikties užtikrinimo funkciją, rizikos vertinimą, vidaus kontrolės mechanizmus ir vidaus audito funkcijos principus.
            
            
               2.   1 dalyje nurodytą išsamią informaciją sudaro:
               
                           a)
                        
                        
                           pareiškėjo vidaus kontrolės politika ir procedūros, kuriomis užtikrinamas nuoseklus ir veiksmingas tos politikos įgyvendinimas;
                        
                     
                           b)
                        
                        
                           pareiškėjo sistemų tinkamumo ir veiksmingumo stebėjimo ir vertinimo politika, procedūros ir instrukcijos;
                        
                     
                           c)
                        
                        
                           pareiškėjo informacijos tvarkymo sistemų kontrolės ir apsaugos politika, procedūros ir instrukcijos;
                        
                     
                           d)
                        
                        
                           už visų nustatytų vidaus kontrolės faktų vertinimą atsakingų vidaus organų pavadinimas.
                        
                     
            
               3.   Pakeitimo vertybiniais popieriais duomenų saugyklos registracijos paraiškoje pateikiama ši informacija apie pareiškėjo vidaus audito veiklą:
               
                           a)
                        
                        
                           jei yra vidaus audito komitetas, jo sudėtis ir kompetencijos bei atsakomybės sritys;
                        
                     
                           b)
                        
                        
                           jo vidaus audito funkcijos įstatai, metodai, standartai ir procedūros;
                        
                     
                           c)
                        
                        
                           paaiškinimas, kaip, atsižvelgiant į pareiškėjo veiklos pobūdį ir mastą, sudėtingumą ir riziką, rengiami ir taikomi pareiškėjo vidaus audito funkcijos įstatai, metodai ir procedūros;
                        
                     
                           d)
                        
                        
                           trejų metų laikotarpiui nuo paraiškos pateikimo dienos parengtas vidaus audito komiteto darbo planas, kuriame daugiausia dėmesio skiriama pareiškėjo veiklos pobūdžiui ir mastui, sudėtingumui ir rizikai.
                        
                     
         
         
            6 straipsnis
            Interesų konfliktai
            
               1.   Pakeitimo vertybiniais popieriais duomenų saugyklos registracijos paraiškoje pateikiama ši informacija apie politiką ir procedūras, kurias pareiškėjas taiko interesų konfliktams valdyti:
               
                           a)
                        
                        
                           politika ir procedūros, pagal kurias neatidėliojant nustatomi, valdomi, pašalinami, sušvelninami ir atskleidžiami interesų konfliktai;
                        
                     
                           b)
                        
                        
                           proceso, kuriuo užtikrinama, kad atitinkami asmenys būtų susipažinę su a punkte nurodyta politika ir procedūromis, aprašymas;
                        
                     
                           c)
                        
                        
                           pareiškėjo organizacijos įvairių verslo funkcijų esamo atskyrimo masto ir formos aprašymas, įskaitant toliau išvardytų aspektų aprašymą:
                           
                                       i)
                                    
                                    
                                       funkcijų keitimosi informacija prevencijos arba kontrolės priemonių, taikytinų tais atvejais, kai gali kilti interesų konfliktų;
                                    
                                 
                                       ii)
                                    
                                    
                                       asmenų, kurių pagrindinės funkcijos apima interesus, kurie galėtų prieštarauti klientų interesams, priežiūros;
                                    
                                 
                     
                           d)
                        
                        
                           visos kitos priemonės ir kontrolė, kurios taikomos siekiant užtikrinti, kad būtų laikomasi a punkte nurodytos interesų konfliktų valdymo politikos bei procedūrų ir b punkte nurodyto proceso.
                        
                     
            
               2.   Pakeitimo vertybiniais popieriais duomenų saugyklos registracijos paraiškoje yra pateikiamas paraiškos teikimo metu atnaujintas esamų arba galimų esminių interesų konfliktų, susijusių su bet kuriomis pareiškėjo teikiamomis arba gaunamomis pagrindinėmis arba papildomomis pakeitimo vertybiniais popieriais paslaugomis ir bet kuriomis papildomomis su pakeitimu vertybiniais popieriais nesusijusiomis paslaugomis, sąrašas ir aprašymas, kaip tie konfliktai yra arba bus valdomi. Į sąrašą įtraukiami interesų konfliktai, kylantys šiais atvejais:
               
                           a)
                        
                        
                           visi atvejai, kai pareiškėjas gali gauti finansinės naudos ar išvengti finansinio nuostolio nukenčiant klientui;
                        
                     
                           b)
                        
                        
                           visi atvejai, kai pareiškėjas gali būti suinteresuotas klientui teikiamos paslaugos rezultatu kitaip, negu klientas yra suinteresuotas tuo rezultatu;
                        
                     
                           c)
                        
                        
                           visi atvejai, kai pareiškėjas gali turėti paskatų teikti prioritetą savo paties interesams arba kito vartotojo ar vartotojų grupės interesams, o ne kliento, kuriam teikiama paslauga, interesams;
                        
                     
                           d)
                        
                        
                           visi atvejai, kai pareiškėjas iš kito asmens nei klientas už klientui teikiamą paslaugą, be paskatų komisiniu atlyginimu arba mokesčiu už tą paslaugą, gauna arba gali gauti paskatą pinigais, prekėmis arba paslaugomis.
                        
                     
            
               3.   Kai pareiškėjas priklauso įmonių grupei, į sąrašą jis įtraukia visus esamus arba galimus esminius interesų konfliktus, kylančius dėl kitų tai pačiai grupei priklausančių įmonių, ir nurodo, kaip tie interesų konfliktai valdomi ir švelninami.
            
         
         
            7 straipsnis
            Pakeitimo vertybiniais popieriais duomenų saugyklos nuosavybė
            
               1.   Pakeitimo vertybiniais popieriais duomenų saugyklos registracijos paraiškoje pateikiama:
               
                           a)
                        
                        
                           sąrašas visų asmenų arba subjektų, kuriems tiesiogiai ar netiesiogiai priklauso 5 % ar daugiau pareiškėjo kapitalo arba balsavimo teisių arba kurių nuosavybė suteikia jiems teisę daryti reikšmingą įtaką pareiškėjo valdymui;
                        
                     
                           b)
                        
                        
                           sąrašas visų įmonių, kurių 5 % ar daugiau kapitalo arba balsavimo teisių priklauso a punkte nurodytam asmeniui arba kurių valdymui tokie asmenys daro reikšmingą įtaką.
                        
                     
            
               2.   Kai pareiškėjas turi patronuojančiąją įmonę arba pagrindinę patronuojančiąją įmonę, jis nurodo:
               
                           a)
                        
                        
                           patronuojančiosios įmonės arba pagrindinės patronuojančiosios įmonės LEI, įregistruotą Pasauliniame juridinių asmenų identifikatorių fonde, ir juridinį adresą;
                        
                     
                           b)
                        
                        
                           ar patronuojančioji įmonė arba pagrindinė patronuojančioji įmonė turi veiklos leidimą arba yra registruota ir prižiūrima, ir, jei taip, pateikia atitinkamą nuorodos numerį ir atsakingos priežiūros institucijos pavadinimą.
                        
                     
         
         
            8 straipsnis
            Nuosavybės schema
            
               1.   Pakeitimo vertybiniais popieriais duomenų saugyklos registracijos paraiškoje pateikiama schema, kurioje parodomi nuosavybės ryšiai pareiškėjo grupėje, įskaitant pagrindinės patronuojančiosios įmonės, patronuojančiosios įmonės, patronuojamųjų įmonių ir visų kitų susijusių subjektų ar filialų nuosavybės ryšius.
            
            
               2.   1 dalyje nurodytoje schemoje įmonės identifikuojamos pagal jų tikslius pavadinimus, juridinį statusą, juridinį adresą ir LEI, įregistruotą Pasauliniame juridinių asmenų identifikatorių fonde.
            
         
         
            9 straipsnis
            Politika ir procedūros
            Pakeitimo vertybiniais popieriais duomenų saugyklos registracijos paraiškoje teikiant informaciją apie politiką ir procedūras pateikiama:
            
                        a)
                     
                     
                        įrodymai, kad valdyba pritaria politikai ir kad vyresnioji vadovybė pritaria procedūroms ir yra atsakinga už tos politikos ir procedūrų įgyvendinimą ir atnaujinimą;
                     
                  
                        b)
                     
                     
                        informavimo apie tą politiką ir procedūras pareiškėjo organizacijoje aprašymas ir aprašymas, kaip bus nuolat užtikrinamas ir stebimas tos politikos ir procedūrų vykdymas, kartu nurodant už tos politikos ir procedūrų vykdymą atsakingus asmenis;
                     
                  
                        c)
                     
                     
                        įrašai, patvirtinantys, kad darbuotojai ir pagal užsakomųjų paslaugų susitarimus dirbantys darbuotojai yra susipažinę su ta politika ir procedūromis;
                     
                  
                        d)
                     
                     
                        priemonių, kurių turi būti imtasi tos politikos ir procedūrų nesilaikymo atvejais, aprašymas;
                     
                  
                        e)
                     
                     
                        procedūros, kurios laikantis EVPRI pranešama apie esminį politikos arba procedūrų pažeidimą, galintį lemti registracijos sąlygų pažeidimą, aprašymas;
                     
                  
                        f)
                     
                     
                        neatidėliojamo pranešimo EVPRI apie planuojamus esminius pareiškėjo informacinių technologijų sistemų pakeitimus prieš juos įgyvendinant tvarkos aprašymas.
                     
                  
         
            10 straipsnis
            Taisyklių laikymasis
            Pakeitimo vertybiniais popieriais duomenų saugyklos registracijos paraiškoje pateikiama ši informacija apie pareiškėjo politiką ir procedūras, kuriomis užtikrinamas Reglamento (ES) 2017/2402 laikymasis:
            
                        a)
                     
                     
                        už atitikties užtikrinimą atsakingų asmenų ir kitų darbuotojų, vertinančių pareiškėjo atitiktį, pareigų aprašymas, nurodant, kaip užtikrinamas atitikties užtikrinimo funkcijos nepriklausomumas nuo likusių veiklos sričių;
                     
                  
                        b)
                     
                     
                        vidaus politika ir procedūros, kuriomis siekiama užtikrinti, kad pareiškėjas, įskaitant jo vadovus ir darbuotojus, laikytųsi Reglamento (ES) 2017/2402, įskaitant valdybos ir vyresniosios vadovybės pareigų aprašymą;
                     
                  
                        c)
                     
                     
                        jei yra, naujausia vidinė atitikties Reglamentui (ES) 2017/2402 ataskaita, parengta už šios atitikties užtikrinimą atsakingų asmenų arba kitų darbuotojų, vertinančių šią atitiktį pareiškėjo organizacijoje.
                     
                  
         
            11 straipsnis
            Personalo politika ir procedūros
            Pakeitimo vertybiniais popieriais duomenų saugyklos registracijos paraiškoje pateikiama:
            
                        a)
                     
                     
                        vyresniosios vadovybės, valdybos narių ir personalo, įdarbinto pareiškėjo rizikos ir kontrolės funkcijoms vykdyti, darbo užmokesčio politikos kopija;
                     
                  
                        b)
                     
                     
                        naudojamų priemonių, kuriomis pareiškėjas mažina pernelyg didelio kliovimosi atskirais darbuotojais riziką, aprašymas.
                     
                  
         
            12 straipsnis
            Informacija apie pareiškėjo darbuotojus, dalyvaujančius teikiant pagrindines pakeitimo vertybiniais popieriais paslaugas
            Pakeitimo vertybiniais popieriais duomenų saugyklos registracijos paraiškoje pateikiama ši informacija apie pareiškėjo darbuotojus, dalyvaujančius teikiant pagrindines pakeitimo vertybiniais popieriais paslaugas:
            
                        a)
                     
                     
                        bendras tiesiogiai pareiškėjo įdarbintų darbuotojų sąrašas, nurodant jų pareigas ir pareigoms reikalingą kvalifikaciją;
                     
                  
                        b)
                     
                     
                        informacinių technologijų darbuotojų, tiesiogiai įdarbintų pagrindinėms pakeitimo vertybiniais popieriais paslaugoms teikti, tikslus aprašymas, nurodant kiekvieno jų pareigas ir kvalifikaciją;
                     
                  
                        c)
                     
                     
                        kiekvieno iš asmenų, atsakingų už vidaus auditą, vidaus kontrolę, atitikties užtikrinimą, rizikos vertinimą ir vidaus peržiūrą, pareigų ir kvalifikacijos aprašymas;
                     
                  
                        d)
                     
                     
                        darbuotojų tapatybė ir pagal užsakomųjų paslaugų susitarimus dirbančių darbuotojų tapatybė;
                     
                  
                        e)
                     
                     
                        informacija apie su pareiškėjo politika ir procedūromis bei su pakeitimo vertybiniais popieriais duomenų saugyklos veikla susijusį darbuotojų mokymą, įskaitant visus egzaminus ar kitos rūšies oficialų įvertinimą, reikalingus, kad darbuotojai galėtų teikti pagrindines pakeitimo vertybiniais popieriais paslaugas.
                     
                  Į pirmos pastraipos b punkte nurodytą aprašymą įtraukiamas bent vieno darbuotojo, atsakingo už informacinių technologijų reikalus, informacinių technologijų srities patirties rašytinis įrodymas.
         
         
            13 straipsnis
            Finansinės ataskaitos ir verslo planai
            
               1.   Pakeitimo vertybiniais popieriais duomenų saugyklos registracijos paraiškoje pateikiama ši finansinė informacija:
               
                           a)
                        
                        
                           visas rinkinys pareiškėjo finansinių ataskaitų, parengtų laikantis vienų iš šių standartų:
                           
                                       i)
                                    
                                    
                                       tarptautinių standartų, priimtų pagal Europos Parlamento ir Tarybos reglamento (EB) Nr. 1606/2002 (5) 3 straipsnį;
                                    
                                 
                                       ii)
                                    
                                    
                                       valstybės narės, kurioje pareiškėjas yra įsteigtas, nacionalinių apskaitos standartų, kaip reikalaujama Europos Parlamento ir Tarybos direktyva 2013/34/ES (6);
                                    
                                 
                     
                           b)
                        
                        
                           jeigu pareiškėjo finansinėms ataskaitoms taikomas teisės aktų nustatytas auditas, kaip apibrėžta Europos Parlamento ir Tarybos direktyvos 2006/43/EB (7) 2 straipsnio 1 dalyje, finansinės ataskaitos pateikiamos kartu su metinių ir konsoliduotųjų finansinių ataskaitų audito išvada;
                        
                     
                           c)
                        
                        
                           jeigu pareiškėjas yra audituojamas, nurodomas išorės auditoriaus pavadinimas ir nacionalinis registracijos numeris.
                        
                     
            
               2.   Jeigu 1 dalyje nurodytos finansinės informacijos nėra, pakeitimo vertybiniais popieriais duomenų saugyklos registracijos paraiškoje pateikiama ši informacija apie pareiškėją:
               
                           a)
                        
                        
                           formali ataskaita, kurioje nurodomi tinkami ištekliai ir planuojama verslo padėtis praėjus šešiems mėnesiams po pakeitimo vertybiniais popieriais duomenų saugyklos įregistravimo;
                        
                     
                           b)
                        
                        
                           tarpinė finansinė ataskaita, kai finansinių ataskaitų už ataskaitinį laikotarpį, reikalaujamą 1 dalyje nurodytais aktais, dar nėra;
                        
                     
                           c)
                        
                        
                           finansinės būklės ataskaita, kaip antai balansas, pajamų ataskaita, nuosavo kapitalo ir pinigų srautų pokyčiai, apskaitos politikos santrauka ir kiti paaiškinimai, kurių reikalaujama 1 dalyje nurodytais aktais.
                        
                     
            
               3.   Pakeitimo vertybiniais popieriais duomenų saugyklos registracijos paraiškoje pateikiamas finansinis verslo planas, kuriame pateikti įvairūs pagrindinių pakeitimo vertybiniais popieriais paslaugų teikimo verslo scenarijai bent per trejų metų orientacinį laikotarpį ir ši informacija apie kiekvieną scenarijų:
               
                           a)
                        
                        
                           numatomos pajamos iš kiekvienos iš toliau nurodytų kategorijų pareiškėjo teikiamų paslaugų, nurodomos atskirai pagal kiekvieną tokią kategoriją:
                           
                                       i)
                                    
                                    
                                       pagrindinės pakeitimo vertybiniais popieriais paslaugos;
                                    
                                 
                                       ii)
                                    
                                    
                                       papildomos pakeitimo vertybiniais popieriais paslaugos;
                                    
                                 
                                       iii)
                                    
                                    
                                       pagrindinės sandorių duomenų saugyklos paslaugos, t. y. centralizuotas įrašų apie išvestines finansines priemones rinkimas ir saugojimas pagal Reglamentą (ES) Nr. 648/2012;
                                    
                                 
                                       iv)
                                    
                                    
                                       papildomos sandorių duomenų saugyklos paslaugos, kurios yra tiesiogiai susijusios su centralizuotu įrašų apie išvestines finansines priemones rinkimu ir saugojimu pagal Reglamentą (ES) Nr. 648/2012 ir kurių poreikis kyla dėl to;
                                    
                                 
                                       v)
                                    
                                    
                                       pagrindinės sandorių duomenų saugyklos paslaugos, t. y. centralizuotas įrašų apie vertybinių popierių įsigijimo finansavimo sandorius rinkimas ir saugojimas pagal Reglamentą (ES) 2015/2365;
                                    
                                 
                                       vi)
                                    
                                    
                                       papildomos sandorių duomenų saugyklos paslaugos, kurios yra tiesiogiai susijusios su centralizuotu įrašų apie vertybinių popierių įsigijimo finansavimo sandorius rinkimu ir saugojimu pagal Reglamentą (ES) 2015/2365 ir kurių poreikis kyla dėl to;
                                    
                                 
                                       vii)
                                    
                                    
                                       bendros papildomos paslaugos, kurios yra tiesiogiai susijusios su kiekvienu iš toliau nurodytų paslaugų derinių ir kurių poreikis kyla dėl jų:
                                       
                                                   —
                                                
                                                
                                                   ir pagrindinės pakeitimo vertybiniais popieriais paslaugos, ir pagrindinės sandorių duomenų saugyklos paslaugos, t. y. centralizuotas įrašų apie išvestines finansines priemones rinkimas ir saugojimas pagal Reglamentą (ES) Nr. 648/2012,
                                                
                                             
                                                   —
                                                
                                                
                                                   ir pagrindinės pakeitimo vertybiniais popieriais paslaugos, ir pagrindinės sandorių duomenų saugyklos paslaugos, t. y. centralizuotas įrašų apie vertybinių popierių įsigijimo finansavimo sandorius rinkimas ir saugojimas pagal Reglamentą (ES) 2015/2365,
                                                
                                             
                                                   —
                                                
                                                
                                                   ir pagrindinės sandorių duomenų saugyklos paslaugos, t. y. centralizuotas įrašų apie išvestines finansines priemones rinkimas ir saugojimas pagal Reglamentą (ES) Nr. 648/2012, ir pagrindinės sandorių duomenų saugyklos paslaugos, t. y. centralizuotas įrašų apie vertybinių popierių įsigijimo finansavimo sandorius rinkimas ir saugojimas pagal Reglamentą (ES) 2015/2365;
                                                
                                             
                                 
                                       viii)
                                    
                                    
                                       visos papildomos su pakeitimu vertybiniais popieriais nesusijusios paslaugos, kurios teikiamos arba neteikiamos Sąjungoje ir kurioms teikti būtina viešojo sektoriaus institucijos registracija ir priežiūra;
                                    
                                 
                     
                           b)
                        
                        
                           pakeitimo vertybiniais popieriais sandorių, kuriuos pareiškėjas tikisi pateikti vartotojams, išvardytiems Reglamento (ES) 2017/2402 17 straipsnio 1 dalyje, skaičius;
                        
                     
                           c)
                        
                        
                           pagrindinių pakeitimo vertybiniais popieriais paslaugų teikimo pastoviosios ir kintamosios išlaidos.
                        
                     Finansiniame verslo plane nurodyti skirtingi verslo scenarijai apima bazinį pajamų scenarijų, bent 20 % teigiamą ir neigiamą nuokrypį nuo to bazinio pajamų scenarijaus ir bent 20 % teigiamą ir neigiamą nuokrypį nuo finansiniame verslo plane nurodyto bazinio numatomo pakeitimo vertybiniais popieriais sandorių skaičiaus.
            
            
               4.   Pakeitimo vertybiniais popieriais duomenų saugyklos registracijos paraiškoje pateikiamos audituotos bet kurios patronuojančiosios įmonės metinės finansinės ataskaitos už trejus paskutinius finansinius metus iki paraiškos pateikimo datos, jei yra.
            
            
               5.   Pakeitimo vertybiniais popieriais duomenų saugyklos registracijos paraiškoje pateikiama ši informacija apie pareiškėją:
               
                           a)
                        
                        
                           visų ateities planų steigti patronuojamąsias įmones aprašymas ir tų patronuojamųjų įmonių vieta;
                        
                     
                           b)
                        
                        
                           planuojamos ūkinės veiklos, įskaitant visų patronuojamųjų įmonių arba filialų ūkinę veiklą, aprašymas.
                        
                     
         
         
            14 straipsnis
            Informacinių technologijų ištekliai
            Pakeitimo vertybiniais popieriais duomenų saugyklos registracijos paraiškoje pateikiama ši informacija apie informacinių technologijų išteklius:
            
                        a)
                     
                     
                        išsamus informacinių technologijų sistemos, kurią pareiškėjas naudoja pagrindinėms pakeitimo vertybiniais popieriais paslaugoms teikti, aprašymas, taip pat aprašant, kuri informacinių technologijų sistema bus naudojama kurios rūšies pakeitimui vertybiniais popieriais ir kurios rūšies pagrindinei pozicijai, kaip nurodyta 2 straipsnio 2 dalies e punkte;
                     
                  
                        b)
                     
                     
                        atitinkami veiklos reikalavimai, funkcinės ir techninės specifikacijos, duomenų saugojimo pajėgumas, sistemos išplečiamumas (tiek savo funkcijoms vykdyti, tiek gausėjančiai informacijai, reikalingai paraiškų tvarkymui ir prieigai prie jų, tvarkyti), pagal Komisijos deleguotąjį reglamentą (ES) 2020/1229 (8) pateikiamų duomenų didžiausios apimties ribos, sistemos architektūrinis ir techninis modelis, duomenų modelis ir duomenų srautai, operacijos, administracinės procedūros ir instrukcijos;
                     
                  
                        c)
                     
                     
                        išsamus vartotojų infrastruktūros, kurią pareiškėjas sukūrė paslaugoms vartotojams teikti, aprašymas;
                     
                  
                        d)
                     
                     
                        pareiškėjo investicijų į informacinių technologijų išteklius ir jų atnaujinimo politika ir procedūros, įskaitant pareiškėjo sistemų peržiūros ir plėtros ciklą ir versijų kūrimo bei testavimo politiką;
                     
                  
                        e)
                     
                     
                        dokumentas, kuriame išsamiai aprašoma, kaip pareiškėjas įdiegė informacijos teikimo šablonus naudodamas XML (angl. Extensible Markup Language) schemą, nustatytus Komisijos įgyvendinimo reglamento (ES) 2020/1225 (9) prieduose, Komisijos įgyvendinimo reglamento (ES) 2020/1227 (10) prieduose, ir visi papildomi XML pranešimai, naudojant EVPRI pateiktas specifikacijas;
                     
                  
                        f)
                     
                     
                        bet kokių Įgyvendinimo reglamento (ES) 2020/1225 prieduose nustatytų informacijos teikimo šablonų pakeitimų tvarkymo politika ir procedūros.
                     
                  
         
            15 straipsnis
            Informacijos rinkimo ir prieinamumo mechanizmai
            
               1.   Pakeitimo vertybiniais popieriais duomenų saugyklos registracijos paraiškoje pateikiama:
               
                           a)
                        
                        
                           išsamus procedūros ir išteklių, metodų ir kanalų, kuriuos pareiškėjas naudos siekdamas užtikrinti, kad laiku, struktūrizuotai ir visapusiškai būtų surinkti duomenys iš informaciją teikiančių subjektų, aprašymas, įskaitant bet kokių informacijos teikimo instrukcijų, kurios turi būti pateiktos informaciją teikiantiems subjektams, kopiją;
                        
                     
                           b)
                        
                        
                           išteklių, metodų ir kanalų, kuriuos pareiškėjas naudos siekdamas užtikrinti tiesioginę ir neatidėliotiną prieigą prie Komisijos deleguotojo reglamento (ES) 2020/1224 (11) 2–8 straipsniuose nurodytos informacijos Reglamento (ES) 2017/2402 17 straipsnio 1 dalyje išvardytiems subjektams, aprašymas, įskaitant bet kokių vartotojo instrukcijų ir vidaus procedūrų, kurių reikia tokiai prieigai gauti, kopiją;
                        
                     
                           c)
                        
                        
                           procedūrų, kurias pareiškėjas naudos Deleguotojo reglamento (ES) 2020/1229 3 straipsnyje nurodytiems duomenų išsamumo įverčiams apskaičiuoti, aprašymas ir išteklių, metodų ir kanalų, kuriais remdamasis pareiškėjas užtikrins tiesioginę ir neatidėliotiną prieigą prie tų duomenų išsamumo įverčių Reglamento (ES) 2017/2402 17 straipsnio 1 dalyje išvardytiems subjektams pagal tą reglamentą, aprašymą, įskaitant bet kokių vartotojo instrukcijų ir vidaus procedūrų, kurių reikia tokiai prieigai gauti, kopiją.
                        
                     
            
               2.   Išsamiame aprašyme, nurodytame 1 dalies a punkte:
               
                           a)
                        
                        
                           atskiriami automatizuoti ir neautomatizuoti ištekliai, metodai ir kanalai;
                        
                     
                           b)
                        
                        
                           kai kuris nors iš išteklių, metodų ar kanalų yra neautomatizuotas:
                           
                                       i)
                                    
                                    
                                       aprašyta, kaip tie ištekliai, metodai ar kanalai gali būti išplečiami, kaip nurodyta šio reglamento 14 straipsnio b punkte;
                                    
                                 
                                       ii)
                                    
                                    
                                       aprašytos konkrečios procedūros, kurias pareiškėjas taiko siekdamas užtikrinti, kad tie ištekliai, metodai ir kanalai atitiktų šio reglamento 24 straipsnį.
                                    
                                 
                     
         
         
            16 straipsnis
            Papildomos paslaugos
            Jeigu pareiškėjas, teikiantis pakeitimo vertybiniais popieriais duomenų saugyklos registracijos paraišką, pareiškėjo grupei priklausanti įmonė arba įmonė, su kuria pareiškėjas yra sudaręs susitarimą dėl pagrindinių pakeitimo vertybiniais popieriais paslaugų, siūlo arba planuoja teikti papildomas pakeitimo vertybiniais popieriais paslaugas arba papildomas su pakeitimu vertybiniais popieriais nesusijusias paslaugas, registracijos paraiškoje pateikiama:
            
                        a)
                     
                     
                        papildomų pakeitimo vertybiniais popieriais paslaugų arba papildomų su pakeitimu vertybiniais popieriais nesusijusių paslaugų, kurias pareiškėjas arba jo grupei priklausanti įmonė teikia arba planuoja teikti, aprašymas ir visų pareiškėjo sudarytų susitarimų su įmonėmis, teikiančiomis tokias paslaugas, aprašymas, taip pat tų susitarimų kopijos;
                     
                  
                        b)
                     
                     
                        procedūros ir politika, kuriomis bus užtikrintas reikiamas pareiškėjo pagrindinių pakeitimo vertybiniais popieriais paslaugų ir papildomų pakeitimo vertybiniais popieriais arba papildomų su pakeitimu vertybiniais popieriais nesusijusių paslaugų atskyrimas išteklių, sistemų, informacijos ir procedūrų atžvilgiu, nepriklausomai nuo to, ar paslaugą teikia pareiškėjas, pareiškėjo grupei priklausanti įmonė ar bet kuri kita įmonė, su kuria jis yra sudaręs susitarimą.
                     
                  
         
            17 straipsnis
            Vyresnioji vadovybė ir valdybos nariai
            Pakeitimo vertybiniais popieriais duomenų saugyklos registracijos paraiškoje pateikiama ši informacija apie kiekvieną vyresniosios vadovybės narį:
            
                        a)
                     
                     
                        nario gyvenimo aprašymo kopija, įskaitant toliau nurodytą informaciją, kiek tai svarbu vertinant nario patirties ir žinių tinkamumą pareigoms vykdyti:
                        
                                    i)
                                 
                                 
                                    nario aukštesniojo arba aukštojo išsilavinimo apžvalga;
                                 
                              
                                    ii)
                                 
                                 
                                    nario darbo patirtis nurodant datas, užimtas pareigas ir pateikiant vykdytų funkcijų aprašymą;
                                 
                              
                                    iii)
                                 
                                 
                                    visa nario turima profesinė kvalifikacija, tos kvalifikacijos įgijimo data ir narystės atitinkamoje profesinėje organizacijoje statusas;
                                 
                              
                  
                        b)
                     
                     
                        išsami informacija apie žinias ir patirtį pakeitimo vertybiniais popieriais klausimais, taip pat IT administravimo, operacijų ir plėtojimo srityje;
                     
                  
                        c)
                     
                     
                        informacija apie teistumą, susijusį su finansinių arba duomenų paslaugų teikimu arba sukčiavimo ar lėšų pasisavinimo nusižengimais, visų pirma pateikiama oficialia pažyma, jei tokia atitinkamoje valstybėje narėje išduodama;
                     
                  
                        d)
                     
                     
                        nario pasirašytas pareiškimas, kuriame jis nurodo, ar:
                        
                                    i)
                                 
                                 
                                    yra buvęs teistas už nusikalstamą veiką, susijusią su finansinių arba duomenų paslaugų teikimu arba sukčiavimo ar lėšų pasisavinimo nusižengimais;
                                 
                              
                                    ii)
                                 
                                 
                                    jo atžvilgiu reguliavimo institucijos, valdžios institucijos arba įstaigos pradėtame drausminio pobūdžio procese priimtas nepalankus sprendimas arba toks jo atžvilgiu pradėtas procesas dar neužbaigtas;
                                 
                              
                                    iii)
                                 
                                 
                                    jo atžvilgiu teismo civilinėje byloje, susijusioje su finansinių arba duomenų paslaugų teikimu ar netinkamu elgesiu arba sukčiavimu valdant įmonę, priimtos nepalankios teismo išvados;
                                 
                              
                                    iv)
                                 
                                 
                                    jis yra buvęs įmonės, kurios registraciją arba veiklos leidimą panaikino reguliavimo institucija, valdybos arba vyresniosios vadovybės narys;
                                 
                              
                                    v)
                                 
                                 
                                    jam buvo atsisakyta suteikti teisę vykdyti veiklą, kuriai būtina priežiūros institucijos suteikta registracija arba veiklos leidimas;
                                 
                              
                                    vi)
                                 
                                 
                                    jis yra buvęs įmonės, kuri bankrutavo arba buvo likviduota, kai jis buvo su ta įmone susijęs, arba per vienerių metų laikotarpį po to, kai jo ir tos įmonės ryšiai nutrūko, valdybos arba vyresniosios vadovybės narys;
                                 
                              
                                    vii)
                                 
                                 
                                    jis yra buvęs įmonės, kurios atžvilgiu reguliavimo institucija priėmė nepalankų sprendimą arba kuriai skyrė nuobaudą, valdybos arba vyresniosios vadovybės narys;
                                 
                              
                                    viii)
                                 
                                 
                                    valdžios, reguliavimo arba profesinė institucija jam yra skyrusi kitokias baudas, laikinai nušalinusi, diskvalifikavusi arba pritaikiusi kitokias sankcijas dėl sukčiavimo ir lėšų pasisavinimo arba sankcijas, susijusias su finansinių arba duomenų paslaugų teikimu;
                                 
                              
                                    ix)
                                 
                                 
                                    jis buvo netekęs teisės eiti direktoriaus ar kito vadovo pareigas, arba atleistas iš darbo ar kito posto įmonėje dėl netinkamo elgesio arba neteisėtų veiksmų;
                                 
                              
                  
                        e)
                     
                     
                        visų galimų interesų konfliktų, kurie gali kilti tam nariui vykdant pareigas, deklaracija, nurodant, kaip šie konfliktai valdomi.
                     
                  
         
            18 straipsnis
            Prieigos taisyklių skaidrumas
            
               1.   Pakeitimo vertybiniais popieriais duomenų saugyklos registracijos paraiškoje pateikiama:
               
                           a)
                        
                        
                           politika ir procedūros, pagal kurias skirtingų rūšių vartotojai teiks informaciją ir gaus prieigą prie pakeitimo vertybiniais popieriais duomenų saugykloje centralizuotai surinktos, sukurtos ir tvarkomos informacijos, įskaitant procesą, skirtą tam, kad vartotojai gautų prieigą prie pakeitimo vertybiniais popieriais duomenų saugyklos tvarkomos informacijos, galėtų ją peržiūrėti, patikrinti ar keisti, taip pat apie procedūras, naudojamas prie pakeitimo vertybiniais popieriais duomenų saugyklos prisijungiančių vartotojų tapatybei nustatyti;
                        
                     
                           b)
                        
                        
                           įvairių rūšių vartotojų teisių ir įsipareigojimų, susijusių su pakeitimo vertybiniais popieriais duomenų saugykloje tvarkoma informacija, sąlygų kopija;
                        
                     
                           c)
                        
                        
                           vartotojų prieigos įvairių kategorijų aprašymas;
                        
                     
                           d)
                        
                        
                           išsamus prieigos politikos ir procedūrų, skirtų užtikrinti, kad vartotojai turėtų nediskriminacinę prieigą prie pakeitimo vertybiniais popieriais duomenų saugyklos informacijos, aprašymas, įskaitant:
                           
                                       i)
                                    
                                    
                                       visus prieigos apribojimus;
                                    
                                 
                                       ii)
                                    
                                    
                                       prieigos sąlygų arba apribojimų, taikomų informaciją teikiantiems subjektams ir įvairiems Reglamento (ES) 2017/2402 17 straipsnio 1 dalyje išvardytiems subjektams, skirtumus;
                                    
                                 
                                       iii)
                                    
                                    
                                       kaip prieigos politika ir procedūromis užtikrinama, kad prieiga būtų kuo mažiau ribojama, ir kokios procedūros taikomos norint paprieštarauti apribojimui arba atsisakymui suteikti prieigą arba jį panaikinti;
                                    
                                 
                     
                           e)
                        
                        
                           išsamus prieigos politikos ir procedūrų, pagal kurias kiti paslaugų teikėjai gali turėti nediskriminacinę prieigą prie pakeitimo vertybiniais popieriais duomenų saugykloje tvarkomų duomenų, jeigu atitinkamas informaciją teikiantis subjektas yra davęs raštišką, savanorišką ir atšaukiamą sutikimą, aprašymas, įskaitant;
                           
                                       i)
                                    
                                    
                                       visus prieigos apribojimus;
                                    
                                 
                                       ii)
                                    
                                    
                                       prieigos sąlygų arba apribojimų skirtumus;
                                    
                                 
                                       iii)
                                    
                                    
                                       kaip prieigos politika ir procedūromis užtikrinama, kad prieiga būtų kuo mažiau ribojama, ir kokios procedūros taikomos norint paprieštarauti apribojimui arba atsisakymui suteikti prieigą arba jį panaikinti;
                                    
                                 
                     
                           f)
                        
                        
                           kanalų ir mechanizmų, skirtų viešai atskleisti potencialiems ir esamiems vartotojams procedūras, kurias taikant tie vartotojai gali galiausiai gauti prieigą prie informacijos, kurią tvarko pakeitimo vertybiniais popieriais duomenų saugykla, ir viešai atskleisti potencialiems ir esamiems informaciją teikiantiems subjektams procedūras, kurias taikant jie galiausiai gali pateikti informaciją per pareiškėją.
                        
                     
            
               2.   Informacija, nurodyta 1 dalies a–d punktuose, pateikiama apie kiekvieną iš šių vartotojų kategorijų:
               
                           a)
                        
                        
                           su pareiškėju susiję darbuotojai ir kitas personalas, įskaitant priklausantį tai pačiai grupei;
                        
                     
                           b)
                        
                        
                           iniciatoriai, rėmėjai ir SPPVPS (kaip viena kategorija);
                        
                     
                           c)
                        
                        
                           Reglamento (ES) 2017/2402 17 straipsnio 1 dalyje nurodyti subjektai;
                        
                     
                           d)
                        
                        
                           kitų paslaugų teikėjai;
                        
                     
                           e)
                        
                        
                           kiekviena kita pareiškėjo nurodyta vartotojų kategorija (atskirai pateikiant informaciją apie kiekvieną tokią kategoriją).
                        
                     
         
         
            19 straipsnis
            Kainodaros politikos skaidrumas
            Pakeitimo vertybiniais popieriais duomenų saugyklos registracijos paraiškoje pateikiami šie aprašymai:
            
                        a)
                     
                     
                        pareiškėjo kainodaros politikos, įskaitant teikiamas nuolaidas ir permokos grąžinimą bei sąlygas, kuriomis jos taikomos;
                     
                  
                        b)
                     
                     
                        pareiškėjo mokesčių už pagrindines ir papildomas pakeitimo vertybiniais popieriais paslaugas struktūros, įskaitant kiekvienos iš šių paslaugų numatomas išlaidas kartu su išsamia informacija apie atskiras išlaidas, kurias gali patirti pareiškėjas, teikdamas pagrindines pakeitimo vertybiniais popieriais paslaugas ir papildomas pakeitimo vertybiniais popieriais paslaugas, taip pat pareiškėjo mokesčius už informacijos perdavimą kitai pakeitimo vertybiniais popieriais duomenų saugyklai ir už informacijos, perduotos iš kitos pakeitimo vertybiniais popieriais duomenų saugyklos, gavimą;
                     
                  
                        c)
                     
                     
                        metodų, kuriuos taiko pareiškėjas viešai skelbdamas a ir b punktuose nurodytą informaciją, įskaitant mokesčio už pagrindines pakeitimo vertybiniais popieriais paslaugas ir atskirai mokesčio už papildomas pakeitimo vertybiniais popieriais paslaugas, jei tokios teikiamos, struktūros kopiją.
                     
                  
         
            20 straipsnis
            Operacinė rizika
            
               1.   Pakeitimo vertybiniais popieriais duomenų saugyklos registracijos paraiškoje pateikiama:
               
                           a)
                        
                        
                           turimų išteklių ir procedūrų, skirtų operacinei rizikai ir visai kitai pareiškėjui gresiančiai reikšmingai rizikai nustatyti ir mažinti, išsamus aprašymas, pateikiant tuo tikslu parengtos atitinkamos politikos, metodų, vidaus procedūrų ir instrukcijų kopijas;
                        
                     
                           b)
                        
                        
                           likvidaus grynojo turto, finansuojamo iš nuosavo kapitalo siekiant padengti galimus bendrus veiklos nuostolius, kad būtų galima toliau teikti pagrindines pakeitimo vertybiniais popieriais paslaugas darant veiklos tęstinumo prielaidą, aprašymas;
                        
                     
                           c)
                        
                        
                           pareiškėjo finansinių išteklių pakankamumo įvertinimas, kuriuo siekiama nustatyti, ar šių išteklių pakanka ypatingos svarbos veiklos ir paslaugų nutraukimo arba reorganizavimo veiklos sąnaudoms padengti per bent devynių mėnesių laikotarpį;
                        
                     
                           d)
                        
                        
                           pareiškėjo veiklos tęstinumo planas ir šio plano atnaujinimo politikos aprašymas, įskaitant:
                           
                                       i)
                                    
                                    
                                       visus verslo procesus, išteklius, problemų sprendimo procedūras ir susijusias sistemas, be kurių būtų neįmanoma užtikrinti pareiškėjo pagrindinių pakeitimo vertybiniais popieriais paslaugų teikimo, įskaitant visas atitinkamas užsakomąsias paslaugas ir pareiškėjo strategiją, politiką ir tikslus šių procesų tęstinumui užtikrinti;
                                    
                                 
                                       ii)
                                    
                                    
                                       visus susitarimus su kitais finansų rinkos infrastruktūros teikėjais, įskaitant kitas pakeitimo vertybiniais popieriais duomenų saugyklas;
                                    
                                 
                                       iii)
                                    
                                    
                                       susitarimus, pagal kuriuos užtikrinamas būtinas ypatingos svarbos funkcijų paslaugų lygis, ir numatomą visiško šių funkcijų atkūrimo laiką;
                                    
                                 
                                       iv)
                                    
                                    
                                       ilgiausią priimtiną verslo procesų ir sistemų atkūrimo laiką, atsižvelgiant į informacijos teikimo terminus, nustatytus Reglamento (ES) 2017/2402 7 straipsnio 1 dalyje, ir informacijos kiekį, kurį pareiškėjas turi apdoroti per ketvirtį;
                                    
                                 
                                       v)
                                    
                                    
                                       procedūras, kurių laikantis registruojami ir peržiūrimi incidentai;
                                    
                                 
                                       vi)
                                    
                                    
                                       periodinę testavimo programą, kuria užtikrinama, kad per trumpą ir vidutinės trukmės laikotarpį bus atlikta pakankami testų, apimančių pakankamai platų spektrą scenarijų, įskaitant sistemos gedimus, gaivalines nelaimes, ryšių sutrikimus, pagrindinių darbuotojų praradimą ir negalėjimą naudotis nuolatinėmis patalpomis, bet tuo neapsiribojant, ir pagal kurią numatomi testai, skirti nustatyti, kaip techninė įranga, programinė įranga ir ryšių sistemos reaguoja į galimas grėsmes, kartu su rezultatais ir tolesniais veiksmais, susijusiais su testais ir tomis sistemomis, kurios pasirodė esančios nepajėgios susidoroti su konkrečiais testuotais scenarijais;
                                    
                                 
                                       vii)
                                    
                                    
                                       alternatyvių esamų techninių ir veiklos vietų skaičių, jų vietą, jų išteklius, palyginti su pagrindine vieta, ir veiklos tęstinumo procedūras, taikomas tais atvejais, kai reikia panaudoti atsargines vietas;
                                    
                                 
                                       viii)
                                    
                                    
                                       informaciją apie patekimą į antrinę veiklos vietą, kad būtų sudarytos sąlygos darbuotojams užtikrinti pagrindinių pakeitimo vertybiniais popieriais paslaugų tęstinumą, jei pirmine veiklos vieta negalima naudotis;
                                    
                                 
                                       ix)
                                    
                                    
                                       ekstremaliųjų situacijų valdymo ir darbuotojų saugumo užtikrinimo planus, procedūras ir susitarimus;
                                    
                                 
                                       x)
                                    
                                    
                                       krizių valdymo ir bendrų veiklos tęstinumo pastangų koordinavimo planus, procedūras ir tvarką ir galimybes juos laiku (per pareiškėjo nustatytą veiklos atkūrimo laikotarpį) ir veiksmingai aktyvuoti, mobilizuoti bei perduoti problemą spręsti aukštesniu lygmeniu;
                                    
                                 
                                       xi)
                                    
                                    
                                       pareiškėjo sistemos, programos ir infrastruktūros elementų atkūrimo atsižvelgiant į nustatytą veiklos atkūrimo laikotarpio tikslą planus, procedūras ir susitarimus;
                                    
                                 
                                       xii)
                                    
                                    
                                       išsamią informaciją apie darbuotojų mokymą, susijusį su veiklos tęstinumo priemonių taikymu ir susijusiomis atskirų darbuotojų funkcijomis, įskaitant specialių saugumo operacijų darbuotojų pasirengimą nedelsiant reaguoti sutrikus paslaugų teikimui;
                                    
                                 
                     
                           e)
                        
                        
                           tvarkos, pagal kurią užtikrinamos pareiškėjo pagrindinės pakeitimo vertybiniais popieriais paslaugos sutrikdymo atveju, ir jo vartotojų ir kitų trečiųjų šalių dalyvavimo šiame procese aprašymas;
                        
                     
                           f)
                        
                        
                           pareiškėjo nustatytos informacijos apie bet kokius paslaugų teikimo sutrikimus arba ryšių sutrikimus bei apytikslį laiką, per kurį bus atnaujintas įprastas paslaugų teikimas, skelbimo savo interneto svetainėje ir skubaus EVPRI ir kitų vartotojų informavimo tvarkos aprašymas;
                        
                     
                           g)
                        
                        
                           pareiškėjo nustatytos tvarkos, leidžiančios jo darbuotojams nuolat tikruoju laiku stebėti informacinių technologijų sistemų veikimą, aprašymas.
                        
                     
            
               2.   Su pakeitimo vertybiniais popieriais duomenų saugyklos registracijos paraiška pateikiama politikos ir procedūrų, kuriomis užtikrinamas tinkamas informacijos perdavimas kitoms pakeitimo vertybiniais popieriais duomenų saugykloms ir informacijos srautų nukreipimas į kitas pakeitimo vertybiniais popieriais duomenų saugyklas, kopija.
            
         
         
            21 straipsnis
            Užsakomosios paslaugos
            
               1.   Pakeitimo vertybiniais popieriais duomenų saugyklos registracijos paraiškoje parodoma, kad tais atvejais, kai pareiškėjas paveda veiklą jo vardu vykdyti trečiosioms šalims, įskaitant įmones, su kuriomis jis yra glaudžiai susijęs, jis užtikrina, kad trečioji šalis galėtų ir gebėtų patikimai ir profesionaliai vykdyti tą veiklą.
            
            
               2.   Pakeitimo vertybiniais popieriais duomenų saugyklos registracijos paraiškoje nurodoma arba pateikiama visa toliau išvardyta informacija:
               
                           a)
                        
                        
                           veiklos, kuri perduodama trečiosioms šalims, apimties aprašymas, taip pat išsami informacija apie tai, kokia jos dalis perduodama trečiosioms šalims;
                        
                     
                           b)
                        
                        
                           atitinkamų susitarimų dėl paslaugų lygio, aiškiai nurodant pareigas ir atsakomybės sritis, kiekvieno pagal užsakomųjų paslaugų susitarimus vykdomo pareiškėjo reikalavimo parametrus ir tikslus, taikomus užsakomųjų funkcijų paslaugų lygio stebėjimo metodus ir priemones ar veiksmus, taikytinus, kai paslaugų lygio tikslai neįvykdomi, kopija;
                        
                     
                           c)
                        
                        
                           sutarčių, kuriomis reglamentuojami tie susitarimai dėl paslaugų lygio, įskaitant paslaugas teikiančios trečiosios šalies identifikavimą, kopija;
                        
                     
                           d)
                        
                        
                           išorės ataskaitų dėl užsakomųjų paslaugų, jei tokių yra, kopijos;
                        
                     
                           e)
                        
                        
                           išsami informacija apie organizacines priemones ir politiką, susijusias su užsakomąja veikla, ir šios veiklos keliamą riziką, kaip nurodyta 4 dalyje.
                        
                     
            
               3.   Registracijos paraiškoje parodoma, kad dėl užsakomųjų paslaugų nesumažėja pareiškėjo galimybės vykdyti vyresniosios vadovybės ar valdymo organo funkcijas.
            
            
               4.   Pakeitimo vertybiniais popieriais duomenų saugyklos registracijos paraiškoje pateikiama pakankamai informacijos, kad būtų galima parodyti, kaip pareiškėjas lieka atsakingas už bet kokią užsakomąją veiklą, ir aprašomos organizacinės priemonės, kurių ėmėsi pareiškėjas, siekdamas užtikrinti:
               
                           a)
                        
                        
                           kad paslaugas teikianti trečioji šalis vykdytų užsakomąją veiklą veiksmingai ir nepažeisdama taikytinų įstatymų ir reguliavimo reikalavimų ir kad paslaugas teikianti trečioji šalis tinkamai šalintų nustatytus trūkumus;
                        
                     
                           b)
                        
                        
                           kad būtų nustatyta rizika, susijusi su užsakomosiomis paslaugomis, ir nuolatos vykdoma tinkama tos rizikos stebėsena;
                        
                     
                           c)
                        
                        
                           kad būtų taikomos tinkamos užsakomųjų paslaugų kontrolės procedūros, įskaitant veiksmingą tos veiklos ir jos keliamos rizikos priežiūrą pačioje pareiškėjo įmonėje;
                        
                     
                           d)
                        
                        
                           tinkamą užsakomųjų paslaugų tęstinumą.
                        
                     Pirmos pastraipos d punkto tikslais pareiškėjas pateikia informaciją apie paslaugas teikiančios trečiosios šalies veiklos tęstinumo priemones, be kita ko, įvertindamas tų veiklos tęstinumo priemonių kokybę ir, kai reikia, tų veiklos tęstinumo priemonių patobulinimus, kurių paprašė pareiškėjas.
            
            
               5.   Kai paslaugas teikiančią trečiąją šalį prižiūri reguliavimo institucija, registracijos paraiškoje taip pat pateikiama informacija, parodanti, kad paslaugas teikianti trečioji šalis bendradarbiauja su ta institucija, kiek tai susiję su užsakomosiomis paslaugomis.
            
         
         
            22 straipsnis
            Saugumas
            
               1.   Pakeitimo vertybiniais popieriais duomenų saugyklos registracijos paraiškoje pateikiami šie įrodymai:
               
                           a)
                        
                        
                           kad jos informacinių technologijų sistemos yra apsaugotos nuo netinkamo naudojimo arba neteisėtos prieigos;
                        
                     
                           b)
                        
                        
                           kad jos informacinės sistemos, kaip apibrėžta Europos Parlamento ir Tarybos direktyvos 2013/40/ES (12) 2 straipsnio a punkte, yra apsaugotos nuo išpuolių;
                        
                     
                           c)
                        
                        
                           kad yra užkirstas kelias neteisėtam konfidencialios informacijos atskleidimui;
                        
                     
                           d)
                        
                        
                           kad yra užtikrintas pagal Reglamentą (ES) 2017/2402 gautos informacijos saugumas ir vientisumas.
                        
                     
            
               2.   Paraiškoje pateikiami įrodymai, kad pareiškėjas yra pasirengęs greitai ir laiku nustatyti ir valdyti 1 dalyje nurodytą riziką.
            
            
               3.   Dėl 1 ir 2 dalyse nurodytų fizinių ir elektroninių saugumo priemonių pažeidimų paraiškoje pateikiami įrodymai, kad pareiškėjas yra pasirengęs greitai ir laiku atlikti šiuos veiksmus:
               
                           a)
                        
                        
                           pranešti EVPRI apie incidentą, dėl kurio padarytas pažeidimas;
                        
                     
                           b)
                        
                        
                           pateikti EVPRI incidento ataskaitą, kurioje būtų išsamiai aprašytas incidentas ir nurodytas jo pobūdis, priemonės, kurių imtasi incidentui pašalinti, ir panašių incidentų prevencijos iniciatyvos;
                        
                     
                           c)
                        
                        
                           pranešti savo naudotojams apie incidentą, kai pažeidimas jiems daro neigiamą poveikį.
                        
                     
         
         
            23 straipsnis
            Patikros procedūros
            
               1.   Pakeitimo vertybiniais popieriais duomenų saugyklos registracijos paraiškoje aprašoma pareiškėjo nustatyta politika ir procedūros, kuriomis siekiama:
               
                           a)
                        
                        
                           patvirtinti prieigos prie pareiškėjo sistemų naudotojo tapatybę;
                        
                     
                           b)
                        
                        
                           įgalioti ir leisti įrašyti informaciją, kurią pareiškėjas gavo pagal Reglamentą (ES) 2017/2402 vykdydamas atitinkamą pakeitimą vertybiniais popieriais;
                        
                     
                           c)
                        
                        
                           laikytis Deleguotojo reglamento (ES) 2020/1229 2–4 straipsnių;
                        
                     
                           d)
                        
                        
                           patikrinti ir nurodyti dukart pateiktą informaciją;
                        
                     
                           e)
                        
                        
                           nustatyti negautą informaciją, kai yra nustatytas įpareigojimas tą informaciją pateikti pagal Reglamento (ES) 2017/2402 7 straipsnio 1 dalį.
                        
                     
            
               2.   Į paraišką taip pat įtraukiami dokumentai, kuriuose pateikiama keletas išsamių testavimo atvejų pavyzdžių, įskaitant grafinius duomenis, parodančius pareiškėjo gebėjimą laikytis 1 dalyje nustatytų įpareigojimų. Dėl 1 dalies c punkto pateikiami keli išsamūs testavimo atvejų pavyzdžiai kiekvienam iš Deleguotojo reglamento (ES) 2020/1229 4 straipsnyje išvardytų patikrinimų.
            
         
         
            24 straipsnis
            Pateiktos informacijos kokybė
            Kiek tai susiję su informacija, pareiškėjo pateikiama pagal Deleguotąjį reglamentą (ES) 2020/1229, pakeitimo vertybiniais popieriais duomenų saugyklos registracijos paraiškoje turi būti išsamiai aprašytos procedūros, pareiškėjo nustatytos siekiant užtikrinti, kad jis tiksliai pateiktų iš informaciją teikiančių subjektų gautą informaciją, neįveldamas jokių klaidų ar nepraleisdamas informacijos.
         
         
            25 straipsnis
            Konfidencialumas
            
               1.   Pakeitimo vertybiniais popieriais duomenų saugyklos registracijos paraiškoje išsamiai aprašoma vidaus politika, procedūros ir mechanizmai, skirti išvengti:
               
                           a)
                        
                        
                           bet kokio informacijos, kurią pareiškėjas laiko neteisėtais tikslais, naudojimo;
                        
                     
                           b)
                        
                        
                           konfidencialios informacijos atskleidimo;
                        
                     
                           c)
                        
                        
                           pareiškėjo laikomos informacijos naudojimo komerciniais tikslais, kai toks naudojimas draudžiamas.
                        
                     
            
               2.   1 dalyje nurodytame aprašyme apibūdinamos vidaus procedūros, susijusios su darbuotojų leidimais naudotis slaptažodžiais, suteikiančiais prieigą prie informacijos, nurodant darbuotojų tikslą ir matomos informacijos apimtį bei informacijos naudojimo apribojimus.
            
            
               3.   Pareiškėjai pateikia EVPRI informacijos apie procesus, pagal kuriuos pildomas žurnalas, kuriame nurodoma kiekvieno darbuotojo, naudojančio pareiškėjo laikomą informaciją, tapatybė, prieigos laikas, naudotos informacijos pobūdis ir jos panaudojimo tikslas.
            
         
         
            26 straipsnis
            Informacijos saugojimo politika
            
               1.   Pakeitimo vertybiniais popieriais duomenų saugyklos registracijos paraiškoje pateikiama ši informacija:
               
                           a)
                        
                        
                           informacijos saugojimo sistemos, politika ir procedūros, taikomos siekiant užtikrinti, kad informaciją teikiančio subjekto pagal Reglamentą (ES) 2017/2402 pateikta informacija pareiškėjo priemonėmis būtų jo užregistruota ir laikoma pagal Reglamento (ES) Nr. 648/2012 80 straipsnio 3 dalį, taikant Reglamento (ES) 2017/2402 10 straipsnio 2 dalį;
                        
                     
                           b)
                        
                        
                           išsamus informacijos saugojimo sistemų, politikos ir procedūrų, naudojamų siekiant užtikrinti, kad informaciją teikiančio subjekto pagal Reglamentą (ES) 2017/2402 pateikta informacija pareiškėjo priemonėmis būtų tinkamai pakeičiama ir atitiktų taikomus teisės aktų ar reguliavimo reikalavimus, aprašymas;
                        
                     
                           c)
                        
                        
                           informacija apie informaciją teikiančio subjekto pagal Reglamentą (ES) 2017/2402 pateiktos informacijos gavimą ir administravimą pareiškėjo priemonėmis, taip pat aprašant paraiškėjo politiką ir procedūras, kuriomis siekiama užtikrinti, kad:
                           
                                       i)
                                    
                                    
                                       gauta informacija būtų laiku ir tiksliai registruojama;
                                    
                                 
                                       ii)
                                    
                                    
                                       visa gauta informacija, susijusi su pakeitimo vertybiniais popieriais sandorio gavimu, pakeitimu ar nutraukimu, būtų saugoma pranešimų žurnale;
                                    
                                 
                                       iii)
                                    
                                    
                                       informacija būtų laikoma tiek internete, tiek neprisijungus;
                                    
                                 
                                       iv)
                                    
                                    
                                       informacija būtų tinkamai kopijuojama veiklos tęstinumo tikslais.
                                    
                                 
                     
            
               2.   Registracijos paraiškoje taip pat nurodoma pareiškėjo politika ir procedūros, taikomos siekiant nedelsiant užregistruoti ir bent 10 metų po pakeitimo vertybiniais popieriais nutraukimo laikyti pagal Deleguotąjį reglamentą (ES) 2020/1229 pareiškėjo pateiktus patikrinimus, patvirtinimus ir informaciją.
            
         
         
            27 straipsnis
            Mokesčių sumokėjimas
            Teikiant pakeitimo vertybiniais popieriais duomenų saugyklos registracijos paraišką pridedamas įrodymas, kad sumokėti Reglamento (ES) 2017/2402 16 straipsnyje nurodyti registracijos mokesčiai.
         
         
            28 straipsnis
            Paraiškos tikslumo ir išsamumo patikrinimas
            
               1.   Visa informacija, teikiama EVPRI per registracijos procesą, yra teikiama kartu su raštu, pasirašytu pareiškėjo valdybos ir vyresniosios vadovybės nario, patvirtinančio, kad, jų žiniomis, pateikta informacija paraiškos pateikimo dieną yra tiksli ir išsami.
            
            
               2.   Kai reikia ir kai turima, kartu su šia informacija pateikiami atitinkami bendrovės teisiniai dokumentai, kuriais patvirtinamas paraiškoje pateiktos informacijos tikslumas.
            
         
         
            29 straipsnis
            Informacijos reikalavimai registruotai sandorių duomenų saugyklai, siekiančiai teikti pagrindines pakeitimo vertybiniais popieriais paslaugas
            
               1.   Pagal Reglamento (ES) 2017/2402 10 straipsnio 5 dalies b punktą teikiant paraišką dėl registracijos išplėtimo to reglamento 7 straipsnio tikslais pateikiama informacija ir dokumentai, kurių reikalaujama pagal toliau nurodytas šio reglamento nuostatas:
               
                           a)
                        
                        
                           2 straipsnio, išskyrus 2 dalies d punktą;
                        
                     
                           b)
                        
                        
                           3 straipsnio;
                        
                     
                           c)
                        
                        
                           5 straipsnio, išskyrus 2 dalies d punktą;
                        
                     
                           d)
                        
                        
                           6 straipsnio;
                        
                     
                           e)
                        
                        
                           9 straipsnio;
                        
                     
                           f)
                        
                        
                           10 straipsnio b punkto;
                        
                     
                           g)
                        
                        
                           12 straipsnio;
                        
                     
                           h)
                        
                        
                           13 straipsnio 2 dalies;
                        
                     
                           i)
                        
                        
                           14, 15 ir 16 straipsnių;
                        
                     
                           j)
                        
                        
                           17 straipsnio b ir e punktų;
                        
                     
                           k)
                        
                        
                           18–24 straipsnių;
                        
                     
                           l)
                        
                        
                           25 straipsnio 2 dalies;
                        
                     
                           m)
                        
                        
                           26, 27 ir 28 straipsnių.
                        
                     
            
               2.   Informacija ir dokumentai, kurių reikalaujama pagal šio reglamento nuostatas ir kurie nenurodyti 1 dalyje, įtraukiami į paraišką tik tuo atveju, jei paraiškos teikimo metu tos konkrečios informacijos ar dokumentų turinys skiriasi nuo informacijos, paskutinį kartą iki to laiko pateiktos EVPRI pagal Reglamento (ES) Nr. 648/2012 VI antraštinės dalies 1 skyrių arba Reglamento (ES) 2015/2365 III skyrių, priklausomai, kas taikoma, turinio.
            
            
               3.   Taikant šį straipsnį laikoma, kad 2 straipsnio 3 ir 4 dalyse ir 3–28 straipsniuose esančios nuorodos į registracijos paraišką apima nuorodą į paraišką dėl registracijos išplėtimo.
            
         
         
            30 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 347, 2017 12 28, p. 35.
         
            (2)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).
         
            (3)  2015 m. lapkričio 25 d. Europos Parlamento ir Tarybos reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012 (OL L 337, 2015 12 23, p. 1).
         
            (4)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (5)  2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių apskaitos standartų taikymo (OL L 243, 2002 9 11, p. 1).
         
            (6)  2013 m. birželio 26 d. Europos Parlamento ir Tarybos direktyva 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB (OL L 182, 2013 6 29, p. 19).
         
            (7)  2006 m. gegužės 17 d. Europos Parlamento ir Tarybos direktyva 2006/43/EB dėl teisės aktų nustatyto metinės finansinės atskaitomybės ir konsoliduotos finansinės atskaitomybės audito, iš dalies keičianti Tarybos direktyvas 78/660/EEB ir 83/349/EEB bei panaikinanti Tarybos direktyvą 84/253/EEB (OL L 157, 2006 6 9, p. 87).
         
            (8)  2019 m. lapkričio 29 d. Komisijos deleguotasis reglamentas (ES) 2020/1229, kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais nustatomi pakeitimo vertybiniais popieriais duomenų saugyklų duomenų rinkimo, bendrinimo, lyginimo, prieigos prie jų ir jų išsamumo bei nuoseklumo tikrinimo veiklos standartai (žr. šio Oficialiojo leidinio p. 335).
         
            (9)  2019 m. spalio 29 d. Komisijos įgyvendinimo reglamentas (ES) 2020/1225-, kuriuo nustatomi iniciatoriaus, rėmėjo ir SPPVPS teiktinos pakeitimo vertybiniais popieriais informacijos ir duomenų teikimo formato ir standartizuotų šablonų techniniai įgyvendinimo standartai (žr. šio Oficialiojo leidinio p. 217).
         
            (10)  2019 m. lapkričio 12 d. Komisijos įgyvendinimo reglamentas (ES) 2020/1227, kuriuo nustatomi informacijos teikimo pagal pranešimo apie PSS pakeitimą vertybiniais popieriais reikalavimus šablonų techniniai įgyvendinimo standartai (žr. šio Oficialiojo leidinio p. 315).
         
            (11)  2019 m. Spalio 16 d d. Komisijos deleguotasis reglamentas (ES) 2020/1224, kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais nustatomi pakeitimo vertybiniais popieriais duomenų saugyklų duomenų rinkimo, bendrinimo, lyginimo, prieigos prie jų ir jų išsamumo bei nuoseklumo tikrinimo veiklos standartai (žr. šio Oficialiojo leidinio p. 1).
         
            (12)  2013 m. rugpjūčio 12 d. Europos Parlamento ir Tarybos direktyva 2013/40/ES dėl atakų prieš informacines sistemas, kuria pakeičiamas Tarybos pamatinis sprendimas 2005/222/TVR (OL L 218, 2013 8 14, p. 8).